
Spirit de formaţie enciclopedică, istoric, filosof, profesor, ilustru cărturar, om politic, liderul mişcării revoluţionare din Transilvania Simion Bărnuţiu a militat în întreaga sa activitate pentru apărarea intereselor naţionale ale poporului român.

Ideolog al luptei naţionale a românilor de peste munţi, a rămas recunoscut în istoria gândirii politice româneşti îndeosebi prin vestitul discurs rostit în catedrala de la Blaj, în timpul Adunării Naţionale a românilor din 3 / 5 mai 1848, fiind şi vicepreşedintele acesteia. A fost socotit ca cel mai de seamă gânditor al românilor transilvăneni de la jumătatea secolului trecut (Radu Pantazi – Simion B., Opera şi gândirea, Bucureşti 1967, pag. 254).

Ideea libertăţii şi independenţei naţionale, dreptul tuturor popoarelor la viaţă şi propăşire în cadrul unor state republicane şi suverane au fost idei pe care le-a susţinut şi pentru care a luptat toată viaţa.

Simion Bărnuţiu s-a născut la 21 iulie 1808, în comuna Bocşa (Salaj), într-o familie săracă. A urmat cursurile şcolii din comună de la vârsta de şase ani, apoi cursurile şcolii normale din Şimleul Silvaniei în anii 1817 – 1820, a continuat apoi cu gimnaziul din Careii Mari. S-a mutat la Blaj şi a absolvit cursurile de filosofie în 1825 şi a urmat cursurile Seminarului Teologic. După absolvire în 1829 a funcţionat ca arhivar, prefect şi vicerector la Seminarul Teologic, iar apoi în anul 1831 la 23 de ani ca profesor de istorie universală şi filosofie, la liceul din Blaj.

Destinul paşoptist al lui Simion Bărnuţiu, cel mai vestit orator român din secolul al XX-lea, îşi are rădăcinile în acţiunea ideologică desfăşurată între anii 1842 – 1846 când a susţinut şi transmis idei şi soluţii istorice care aveau menirea de a da o viaţă nouă, modernă marilor revelaţii ale Şcolii Ardelene. După 1840 s-a stârnit un război al limbilor în principat, Simion Bărnuţiu susţinând cu înfocare regenţa şi demnitatea limbii române ca expresie a poporului autohton (poporul român) covârşitor ca majoritate şi nobil prin obârşie. Această acţiune a avut ca rezultat crearea Partidei naţionale din Transilvania, care a purtat sarcina şi răspunderea revoluţiei de la 1848. Simion Bărnuţiu s-a aflat printre iniţiatorii protestului înaintat Dietei aulice din 1843 căci, prin oficializarea limbii maghiare în şcoli şi administraţie, limba română era grav ameninţată.

 Dar această mişcare prepaşoptistă a fost înăbuşită, iar liderul ei nu şi-a mai putut continua activitatea didactică fiind exclus din învăţământ de către autorităţile imperiale austriece, de teama creării unui curent în opinia publică românească. A fost nevoit să părăsească centrul spiritual al Blajului, unde generaţia tânără purta adânc amprenta gândirii sale.

 După aceste evenimente a hotărât să studieze dreptul, astfel se înscrie la Academia săsească de drepturi din Sibiu, înfiinţată în 1844. Aceasta, în anul 1846, îi îndeamnă pe tinerii români să părăsească şcolile ungureşti şi să meargă la Sibiu. Îşi întrerupe cursurile în 1848 pentru a prelua conducerea revoluţiei românilor din Ardeal.

Revoluţia pentru Simion Bărnuţiu a fost calea cea dreaptă, logică, firească şi unică, pe care naţiunea trebuia să o urmeze. În faţa iminenţei revoluţionare, înainte ca membrii Partidei naţionale să-şi exprime concepţiile personale, el scrie şi lansează Proclamaţia din 24 / 25 martie 1848, a cărei problemă principală era: soarta naţiunii române. Proclamaţia constituia un adevărat program politic care cuprindea următoarele puncte: convocarea congresului naţional român, libertatea individuală prin suprimarea definitivă a iobăgiei, libertate naţională.

Era o armă pe aceaşi măsură cu cea duşmană, ridicată împotriva celor 12 puncte revolutionare de la Pestea din 15 martie 1848, care se reduceau la un singur punct, pentru partida liberal - iredentistă maghiară din Transilvania, unirea cu Ungaria.

În aceeaşi noapte de 24 / 25 martie 1848 la Sibiu, dictează o a doua proclamaţie „Manifestul românilor transilvăneni” în care răspunde celor 12 puncte de la Pesta şi apoi cuceritorul discurs din 3 / 5 mai susţinut de Simion Bărnuţiu la Marea Adunare Naţională de la Blaj, pe Câmpia Libertăţii, îl detaşează ca un lider necontestat (aşa este caracterizat de filozoful D.D. Roşca). Despre cea mai mare operă oratorică din istoria românilor s-a scris mult. Ca şi alţi paşoptişti revoluţionari, Bărnuţiu a considerat că nu există libertate politică şi dreptate socială fără libertate naţională.

După înfrângerea revoluţiei, Bărnuţiu s-a refugiat în Ţara Românească, la 11 martie 1849.

După o călătorie cu multe probleme, liderul revoluţiei a ajuns la Constantinopol, iar de aici la Trieste, apoi la Viena unde a continuat să pledeze pentru recunoaşterea drepturilor fraţilor săi ardeleni.

A urmat, timp de doi ani, cursurile facultăţii de drept din Viena pe care a părăsit-o în 1852 la insistenţele poliţiei imperiale. A plecat în Italia, la Pavia unde urmează cursurile facultăţii juridice. După obţinerea doctoratului se întoarce la Viena, dar respinge orice propunere de a primi o slujbă în Austria. Acceptă în schimb invitaţia lui August Treboniu Laurian, inspector general al şcolilor din Moldova , de a veni la Iaşi. Se stabileşte în anul 1854 la Iaşi şi va activa aici aproape un deceniu. La început, în ianuarie 1855 preda logica la Academia Mihăileană (1855 -1860), apoi filosofia la facultatea de filosofie şi dreptul natural public privat la facultatea juridică. A predat şi un curs de pedagogie. A fost unul din fondatorii gândirii juridice, filozofice, politice şi pedagogice în cultura românească.

În cursurile sale vorbeşte despre evenimentul de mare însemnătate istorică Unirea Moldovei cu Ţara Românească. Ia atitudine în favoarea reformelor burghezo–democratice înfăptuite în timpul domniei lui A.I.Cuza.

Îşi aduce contribuţia la întemeierea universităţii ieşene fiind profesor de filozofie. A refuzat numirea propusă de domnitorul A.I. Cuza în funcţia de rector al Universităţii ieşene, spunând că se cuvine ca primul rector să fie un moldovean.

Împreună cu prinţul Sturza a înfiinţat burse pentru studenţi, renunţând la onorariul său de la catedra de filozofie.

Timpul petrecut la Iaşi ca profesor şi îndrumător al elevilor şi studenţilor, reprezintă o a doua parte importantă a activităţii sale. El a acordat o foarte mare importanţă învăţământului, fiindcă a crezut că şi prin şcoală vor putea fi scoase masele populare din mizeria în care erau ţinute de clasa exploatatoare. A ştiut să trezească un mare interes pentu toate disciplinele pe care le-a predat, prin calitatea expunerii, puterea convingerii şi datorită căldurii şi entuziasmului de mare orator. A fost un adevărat exemplu, ca profesor a reuşit să ridice prestigiul Universităţii din Iaşi prin activitatea şi munca lui asiduă.

Din decembrie 1863, Bărnuţiu îşi întrerupe activitatea didactică suferind de o boală incurabilă. În ianuarie 1864 este găzduit de Vasile Micle, în casa lui, dar îşi exprimă dorinţa de a fi dus în Transilvania, spre locurile natale. Bolnav de inimă, a fost adus acasă în Sălaj de către Ioan Maniu, nepot de soră şi tatăl lui Iuliu Maniu.

Din porunca lui Cuza i s-a construit  o „caleaşcă - hinteu” pentru a fi transportat. A murit la 16 / 28 mai 1864 în drum spre casă, în timp ce s-a oprit sa-şi potolească setea pe dealul Gorganei, în comuna Sâmnihaiu Almaşului. A fost înmormântat la Bocşa, în cripta bisericii, unde se află şi acum.

Opera lui Simion Bărnuţiu face parte din tezaurul culturii româneşti, ea cuprinde lucrări care dovedesc pregătirea sa enciclopedică:

· Dreptul public al românilor 1867;

· Dreptul natural privat (Iaşi 1868);

· Dreptul natural public (1870);

· Dreptul ginţilor natural şi poziţia politică;

· Constituţiunile statelor principale cu introducţiuni, Antropologia, Psihologia empirică, Enciclopedia filozofiei teoretice, Logica, Metafizica, Estetica, Ştiinţa virtuţii, Pedagogia, Istoria filozofiei.

Opera sa, activitatea sa politică şi socială constituie izvoare de învăţături profunde pătrunse de sentimentele cele mai umanitare progresiste.

Prima comemorare a avut loc după 25 de ani de la moartea sa în 14 iulie 1889 la Bocşa. Cu această ocazie a fost inaugurat şi monumentul din Bocşa care era gata din anul 1878 dar, nu a putut fi dezvelit datorită vitregiilor vremii.

Pe monument, pe latura frontală se află scrise : „În memoria lui Simion Bărnuţiu n. 1808 21 iulie / m. 1864 – 16 mai Fiii Selagiului”; pe latura răsăriteană „Blasiu, 1848 – 15 mai”; pe latura sudică „Libertate!Frăţietate!Egalitate!Naţionalitate!”, iar pe latura vestică „Poporul român ţine minte de binefaceri şi de nedreptate!”

Simion Bărnuţiu şi-a dobândit din timpul vieţii faima de „profet” în ţara lui. Din viaţa şi din scrierile sale se conturează imaginea celui mai impunător reprezentant al unei generaţii monumentale, cea a revoluţiei române de la 1848, este unul din arhitecţii spiritului public românesc. Nicolae Iorga îl caracterizează ca fiind „un monument viu al imperativului naţional”.

